b'\n_START_ARTICLE_\nSome Great Reward\n_START_SECTION_\nInformaci\xc3\xb3\n_START_PARAGRAPH_\nEn aquest \xc3\xa0lbum, el grup va continuar i accentuar la pres\xc3\xa8ncia de sons met\xc3\xa0l\xc2\xb7lics, seguint la tend\xc3\xa8ncia iniciada en el seu anterior disc, Construction Time Again. Per construir el so utilitzaren samplers de nova tecnologia (com l\'Emulator II) i sintetitzadors com el Yamaha DX7 o el Roland Jupiter 8. El resultat fou un \xc3\xa0lbum obscur per\xc3\xb2, alhora molt r\xc3\xadtmic, que molts consideren com el seu primer gran disc._NEWLINE_Pel que fa a les lletres, Gore s\'apart\xc3\xa0 lleugerament de les preocupacions socials i pol\xc3\xadtiques excepte en el tema "People Are People", un cant contra el racisme i la intoler\xc3\xa0ncia, per explorar noves tem\xc3\xa0tiques. La lletra de "Master and Servant", el segon senzill, parla del sadomasoquisme, tot i que segons el mateix Martin, era nom\xc3\xa9s una met\xc3\xa0fora sobre la dominaci\xc3\xb3 pol\xc3\xadtica dels pa\xc3\xafsos rics sobre els pobres, i "Blasphemous Rumours" s\'arrib\xc3\xa0 a veure com una can\xc3\xa7\xc3\xb3 antirreligiosa. Evidentment, el contingut l\xc3\xadric d\'aquests temes provoc\xc3\xa0 una forta pol\xc3\xa8mica, que es tradu\xc3\xad en vendes i en publicitat. El t\xc3\xadtol de l\'\xc3\xa0lbum apareix al text de la can\xc3\xa7\xc3\xb3 "Lie to Me"; a m\xc3\xa9s, a la contraportada s\'hi pot llegir un petit text (The world we live in and life in general), que surt a la lletra de "Somebody"._NEWLINE_Durant aquest per\xc3\xadode, el grup en general i Martin Gore en particular, cultiv\xc3\xa0 una imatge andr\xc3\xb2gina usant roba de cuir i maquillatge. Aquest aspecte visual tamb\xc3\xa9 cre\xc3\xa0 una certa controv\xc3\xa8rsia, sobretot tenint en compte que, tamb\xc3\xa9 en l\'any 1984, Frankie Goes To Hollywood havien tingut molt d\'\xc3\xa8xit amb el tema "Relax", que provoc\xc3\xa0 un altre fort esc\xc3\xa0ndol._NEWLINE_Some Great Reward \xc3\xa9s l\'\xc3\xbaltim \xc3\xa0lbum que inclou una can\xc3\xa7\xc3\xb3 escrita per Alan Wilder, es tracta del tema "If you Want". \xc3\x89s el primer disc de Depeche Mode on Martin canta dues can\xc3\xa7ons. S\'ha rumorejat molt que Martin va cantar "Somebody" nu, fet que l\'exmembre Alan Wilder confirma a la seva p\xc3\xa0gina web._NEWLINE_Com la resta de discs del grup, Some Great Reward fou remasteritzat en una nova edici\xc3\xb3, acompanyat d\'un DVD amb les cares B dels senzills ("In Your Memory" i "Set Me Free (Remotivate Me)"), versions en directe, material extra i un documental que mostra les evolucions del grup durant aquest per\xc3\xadode.\n_START_SECTION_\nLlista de can\xc3\xa7ons\n_START_PARAGRAPH_\nTotes les can\xc3\xa7ons s\xc3\xb3n escrites per Martin Gore excepte "If You Want" i "In Your Memory", escrites per Alan Wilder.'